**Esko Kalevi Ranto** (s. 17. heinäkuuta 1957 Kärsämäki) on suomalainen urheiluvaikuttaja, poliitikko ja yritysjohtaja. Helmikuusta 2010 alkaen hän on ollut Demokraatti-lehteä kustantavan Kustannus Oy Demarin toimitusjohtaja. Ranto aloitti 1. helmikuuta 2015 Suomen opetus- ja kulttuuriministeriön nuoriso- ja liikuntapolitiikan osaston ylijohtajana.

Ura
---

Ranto valmistui ylioppilaaksi vuonna 1976 ja aloitti samana vuonna opinnot Helsingin yliopistossa. Hän opiskeli hallinto-oppia, kansantaloustiedettä, tilastotiedettä ja tiedotusoppia valmistuen maisteriksi vuonna 1981. Vuonna 1994 hän valmistui työn ohessa valtiotieteen lisensiaatiksi.

Työelämään Ranto siirtyi vuoden 1980 alussa. Hän toimi vuosina 1980–1983 Suomen Työväen Urheiluliiton (TUL) Saimaan piirin toiminnanjohtajana Lappeenrannassa. Vuonna 1983 hän siirtyi TUL:n keskustoimistoon järjestöpäälliköksi. Vuosina 1989–1993 hän oli liiton urheiluosaston päällikkö.

Vuosina 1994–1995 Ranto työskenteli Suomen Liikunnan ja Urheilun (SLU) tutkimus- ja kehityspäällikkönä. Vuodet 1995–1998 hän työskenteli Helsingin liikuntatoimenjohtajana ennen siirtymistään TUL:n pääsihteeriksi, jona hän toimi vuosina 1998–2009.

Lokakuussa 2009 Ranto valittiin Kustannus Oy Demarin toimitusjohtajaksi. Hän aloitti tehtävässä helmikuussa 2010.

Politiikka
----------

Puoluetaustaltaan Ranto on sosialidemokraatti. Hän kasvoi työläisperheessä, jonka isä oli työväenyhdistyksen puheenjohtaja. Opiskeluaikanaan Ranto vaikutti opiskelijapolitiikassa ja oli opiskelijoiden sosialidemokraattisen yhdistyksen puheenjohtaja vuosina 1978–1979.

Vuosina 2007–2012 Ranto toimi Uudenmaan Sosialidemokraattien puheenjohtajana. Aiemmin hän oli muun muassa SDP:n Vantaan kunnallisjärjestön puheenjohtaja ja puolueen puoluevaltuuston jäsen.

Ranto pyrki vuonna 2008 SDP:n puoluesihteeriksi, mutta tehtävään valittiin kesäkuun puoluekokouksessa Ari Korhonen, joka toimi ennen valintaansa puolueen Varsinais-Suomen piirijärjestön puheenjohtajana. Korhonen sai puoluesihteerivaalin toisella kierroksella 177 ääntä ja Ranto 172.

Vuoden 2012 presidentinvaaleissa Ranto oli Paavo Lipposen kampanjapäällikkö.

Ranto oli Vantaan kaupunginhallituksen jäsen vuosina 2013–2014.

Urheilu
-------

Ranto on entinen SM-tason juoksija ja oman urheilu-uransa päättymisen jälkeen hän on harrastanut yleisurheiluvalmennusta. Hän on vantaalaisen urheiluseuran Rekolan Raikkaan yleisurheilujaoston puheenjohtaja.

Ranto oli valtion liikuntaneuvoston varapuheenjohtaja kaudella 2011–2015.

Yksityiselämä
-------------

Ranto on naimisissa ja hänellä on kaksi aikuista lasta. Hän asuu Vantaalla.

Lähteet
-------

1. 1 2  Vantaan kaupunginhallitus 2013-2014 Vantaan kaupunki.  Arkistoitu 12.11.2014. Viitattu 12.11.2014.
2. 1 2 3 4 5  Elämäntarina *eskoranto.valtuutettu2012.fi*.  16.8.2012 (päivitetty 24.10.2013).  Arkistoitu 17.4.2014. Viitattu 16.4.2014.
3. ↑  Esko Ranto OKM:n nuoriso- ja liikuntapolitiikan osaston ylijohtajaksi  20.11.2014. Opetus- ja kulttuuriministeriö.  Arkistoitu 29.11.2014. Viitattu 21.11.2014.
4. 1 2 3  CV *eskoranto.valtuutettu2012.fi*.  15.8.2012.  Arkistoitu 12.11.2014. Viitattu 12.11.2014.
5. ↑  Esko Ranto Demarin toimitusjohtajaksi *demari.fi*.  9.10.2009. Viitattu 16.4.2014.
6. ↑  Anne Karjalaisesta Uudenmaan Sosialidemokraattien puheenjohtaja  17.11.2012. Uudenmaan Sosialidemokraatit.  Arkistoitu 17.4.2014.
7. ↑  Vantaalainen Esko Ranto ehdolla SDP:n puoluesihteeriksi (Internet Archive) *Vantaandemarit.fi*.  13.3.2008. Vantaan Sosialidemokraattinen kunnallisjärjestö.  Arkistoitu 28.8.2011. Viitattu 12.11.2014.
8. ↑  Valtonen, Kari: Ranto haluaa Sdp:n koneenkäyttäjäksi *Turun Sanomat*.  13.3.2008.  [vanhentunut linkki]
9. ↑  Vento, Heikki: Esko Ranto hävisi 177-172 *Turun Sanomat*.  7.6.2008.  [vanhentunut linkki]
10. ↑  Lipposen kampanjapäällikkö kaipasi tukea ay-liikkeeltä *Iltalehti.fi*.  23.1.2012. Viitattu 12.11.2014.
11. ↑  Vuolle, Jouko: Vallankahvassa Esko Ranto: Liikunta on juuri nyt kunnille erinomainen investointi (Internet Archive) *Liikunnan ja Urheilun Maailma*.  2/2009.  Arkistoitu 24.5.2013. Viitattu 16.4.2014.
12. ↑  Yleisurheilujaosto (Arkistoitu – Internet Archive) *rekolanraikas.fi.*
13. ↑  Valtion liikuntaneuvoston jäsenet 2011-2015 Valtion Liikuntaneuvosto. Viitattu 12.11.2014.

Aiheesta muualla
----------------

* Esko Rannon verkkosivut (Arkistoitu – Internet Archive)